


DÔVODOVÁ SPRÁVA

A. Všeobecná časť

	Návrh zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 303/2024 Z. z. o Fonde na podporu cestovného ruchu predkladá na rokovanie Národnej rady Slovenskej republiky poslanec Národnej rady Slovenskej republiky Pavel Ľupták.

Cieľom predkladaného návrhu zákona je najmä reagovať na problémy aplikačnej praxe, zefektívniť čerpanie finančných prostriedkov z Fondu na podporu cestovného ruchu (ďalej len „FnPCR“) a Fondu na podporu športu (ďalej len „FnPŠ“), zabezpečiť jednotný výklad ustanovení zákona č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov a zákona č. 303/2024 Z. z. o Fonde na podporu cestovného ruchu preventívnym spresnením niektorých ustanovení. Cieľom navrhovanej právnej úpravy je zefektívniť čerpanie finančných prostriedkov z FnPCR a FnPŠ úpravou procesu posudzovania žiadostí o poskytnutie príspevku na projektu a jednoznačným prerozdelením kompetencií jednotlivých orgánov participujúcich na tomto posudzovaní.

Návrh zákona nemá vplyvy na rozpočet verejnej správy, vplyv na limit verejných výdavkov, na životné prostredie, na manželstvo, rodičovstvo a rodinu, na služby verejnej správy pre občana, na informatizáciu spoločnosti a ani žiadne sociálne vplyvy. Návrh zákona má vplyv na podnikateľské prostredie.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Účinnosť návrhu zákona sa vzhľadom na dĺžku legislatívneho procesu a zabezpečenie primeranej legisvakancie navrhuje na 1. januára 2027.
















DÔVODOVÁ SPRÁVA

Osobitná časť   
    
K čl. I

K bodom 1 až 4
Navrhuje sa rozšíriť účel FnPŠ, a to o rozvoj vedy, výskumu a vzdelávania v oblasti športu. Táto požiadavka vyplynula z potrieb športových odborníkov systematicky prehlbovať svoje odborné poznatky, podporovať inovácie a prinášať nové impulzy do procesu športovej prípravy zodpovedajúceho najnovšiemu stavu poznania (tzv. The State of the Art). Podpora výskumu a vývoja v oblasti prípravy talentovanej mládeže, výkonnostného a vrcholového športu, športového tréningu, športovej výživy, regenerácie a ďalších súvisiacich oblastí predstavuje nevyhnutný predpoklad na zvyšovanie konkurencieschopnosti slovenského športu v medzinárodnom prostredí. FnPŠ zároveň zabezpečí priestor na systematické celoživotné vzdelávanie športových odborníkov, na podporu duálnej kariéry športovcov a na zvyšovanie odbornej kvalifikácie a profesionalizácie športového prostredia na Slovensku.

K bodu 6 a 11
V záujme zabezpečenia efektívneho plnenia uložených úloh, ktoré vyplývajú FnPŠ v spojitosti s finančným riadením majúcim dopad na úhrady spojené s poskytovaním príspevku na podporu výstavby, modernizácie a rekonštrukcie športovej infraštruktúry a podpory významných súťaží sa navrhuje úprava v oblasti schvaľovania zmien rozpočtu FnPŠ počas príslušného rozpočtového obdobia. Predmetná zmena súvisí s navrhovanou úpravou podľa bodu 10. 

K bodu 7
Ide o legislatívno-technickú úpravu v súvislosti s bodmi 1 až 4.

K bodom 8 a 9
Navrhovanou právnou úpravou dochádza k zmene odmeňovania členov správnej rady v závislosti od funkcie, ktorú v správnej rade vykonávajú.

K bodom 10 a 14
V záujme zabezpečenia efektívneho a nerušeného plnenia úloh FnPŠ sa navrhuje, aby minister mal možnosť odvolať nielen člena správnej rady, ale aj člena dozornej rady, a to aj bez udania dôvodu.

K bodom 12 a 13
Navrhovanou právnou úpravou dochádza k zmene odmeňovania členov dozornej rady v závislosti od funkcie, ktorú v dozornej rade vykonávajú.

K bodu 16
Navrhuje sa, aby vnútorné predpisy súvisiace s činnosťou kancelárie, ako aj ďalšie vnútorné predpisy fondu, o ktorých podľa tohto zákona nerozhoduje iný orgán, schvaľoval predseda správnej rady na základe návrhu riaditeľa kancelárie, ktorý ako výkonný orgán FnPŠ riadi jej činnosť. V záujme zefektívnenia finančného riadenia sa navrhuje, aby zmeny rozpočtu FnPŠ, ktoré nebolo možné pri zostavovaní rozpočtu na príslušné rozpočtové obdobie plne postihnúť, predkladal riaditeľ kancelárie na schválenie predsedovi správnej rady. 

K bodom 17 a 19
Z dôvodu zabránenia prípadným výkladovým problémom pri poskytovaní príspevku podľa § 15a a § 15b sa precizuje postup v rámci týchto konaní tak, aby bolo zrejmé, že na obe tieto konania sa vzťahuje § 16, § 17 ods. 1 až 6 a § 18 a 19.

K bodu 18 a 20
Návrh predmetnej úpravy vyplýva z potreby aplikačnej praxe. Lehota 60 dní na poskytnutie príspevku na projekt po úprave začne plynúť až po podpise zmluvy podľa § 19.

K bodu 21
Vzhľadom na skutočnosť, že uplatnenie ustanovenia § 17 ods. 11 obmedzuje prístup žiadateľov
k podpore, ktorú poskytuje FnPŠ, pričom môže brániť flexibilne reagovať na aktuálne priority a potreby v rámci rozvoja športovej infraštruktúry, navrhuje sa jeho vypustenie.  

K bodu 22
Ustanovenie zavádza novú úpravu výšky administratívneho poplatku za konanie FnPŠ pri spracovaní žiadosti, ktorý predstavuje úhradu nákladov FnPŠ spojených s administráciou 
a vyhodnocovaním žiadostí. 

K bodu 23
Navrhovanou právnou úpravou sa znižuje minimálny finančný limit na použitie finančných prostriedkov podľa § 1 ods. 1 písm. a) a stanovuje sa maximálny finančný limit na použitie finančných prostriedkov podľa § 1 ods. 1 písm. c).

K bodu 24
Navrhovanou právnou úpravou sa stanovuje finančný limit na použitie finančných prostriedkov na vlastnú prevádzku FnPŠ, ktorý bude okrem presne stanoveného percenta z príspevku podľa § 22 ods. 1 zahŕňať aj príjmy podľa § 21 ods. 2 písm. b) až g), pričom prostriedky, ktoré sa z tohto limitu nevyčerpajú, FnPŠ použije výhradne na účely podľa § 1 ods. 1 písm. b). Návrh zákona týmto reaguje na rastúce nároky na činnosť FnPŠ. V poslednom období sa výrazne rozšíril rozsah a počet výziev, najmä v oblasti výstavby, modernizácie a rekonštrukcie športovej infraštruktúry. Administrácia týchto výziev si vyžaduje odborné hodnotenie projektov, ekonomické a finančné overovanie, kontrolu oprávnenosti výdavkov, vrátane monitoringu realizácie stavieb a následné vyhodnocovanie efektívnosti použitia finančných prostriedkov. Tieto procesy predstavujú výrazne vyššie nároky na personálne, odborné a technické kapacity FnPŠ, než aké boli predpokladané pri pôvodnom nastavení percentuálneho limitu. Zvýšenie limitu tak umožní FnPŠ zabezpečiť kvalitnú a transparentnú administráciu výziev, posilniť odborné kapacity (technické, ekonomické, právne), rozvíjať interné systémy (IT, monitorovacie nástroje, kontrolné mechanizmy), efektívne riadiť rastúci objem projektov a v konečnom dôsledku umožní zabezpečiť stabilné financovanie prevádzky FnPŠ bez negatívneho dopadu na objem poskytovaných dotácií. Navrhovaná úprava je nevyhnutná na to, aby FnPŠ mohol plniť svoje zákonné úlohy v plnom rozsahu a v súlade s princípmi hospodárnosti, efektívnosti 
a transparentnosti. Navrhovaným riešením nebude v žiadnom smere dotknutá základná téza zákona, a to, že z celkového príspevku, ktorý FnPŠ poskytuje ministerstvo v sume 60.000.000 Euro bude naďalej zákonnou povinnosťou FnPŠ na účely podpory výstavby, modernizácie a rekonštrukcie športovej infraštruktúry národného významu a športovej infraštruktúry z tohto príspevku použiť najmenej 80 % tzn. použitie minimálne 48.000.000 Euro na podporu športovej infraštruktúry. 


K bodu 25
V prechodnom ustanovení sa v záujme zabezpečenia riadneho a plynulého procesu rozhodovania o žiadostiach o príspevok na projekt a v záujme zabránenia výkladovým nejasnostiam ustanovuje, že žiadosti o príspevok na projekt, ktoré boli podané do nadobudnutia účinnosti návrhu zákona, o ktorých FnPŠ nerozhodol do nadobudnutia účinnosti tohto návrhu zákona, sa budú posudzovať podľa doterajšej právnej úpravy. 


K čl. II

K bodu 1 
Navrhovanou právnou úpravou sa z dôvodu jednoznačnosti a odlíšenia od štatutárneho orgánu zavádza pojem „riaditeľ kancelárie“. Pôvodný pojem „riaditeľ“ by mohol navodzovať nesprávny dojem, že ide o štatutárny orgán FnPCR.

K bodom 2 až 4, 19 
Navrhovanou právnou úpravou dochádza k zmene kompetencií správnej rady. Cieľom navrhovanej úpravy je posilniť kompetencie riaditeľa kancelárie, ktorý bude schvaľovať aj organizačný poriadok FnPCR, rokovací poriadok odborných komisií a ďalšie vnútorné predpisy FnPCR okrem štatútu FnPCR, rokovacieho poriadku správnej rady a rokovacieho poriadku dozornej rady. Z rovnakého dôvodu sa z § 4 vypúšťajú kompetencie správnej rady týkajúce sa rozhodovania o zriadení odborných komisií na posudzovanie žiadostí, vymenúvanie a odvolávanie členov odborných komisií, rozhodovanie o nakladaní s majetkom FnPCR a o odpísaní pohľadávok FnPCR alebo o odpustení dlhu. 

K bodom 5 až 7
Návrhom sa umožňuje participácia na nominácii na funkciu podpredsedu správnej rady aj subjektom uvedeným v § 5 ods. 2 písm. b) až d) a f) až h).

K bodom 8 až 10 a 25
Návrhom sa rozširujú kritériá na menovanie za člena správnej rady a za člena dozornej rady. 

K bodom 11 a 24
Návrhom sa zvyšuje informovanosť predsedu správnej rady a riaditeľa kancelárie o vymenovaní alebo odvolaní člena správnej rady.

K bodom 12, 16, 28 a 34
Ide o legislatívno-technickú úpravu v súvislosti s prečíslovaním odsekov v § 5. 

K bodom 13 a 14
Navrhovanou právnou úpravou dochádza k zmene odmeňovania členov správnej rady v závislosti od funkcie, ktorú v správnej rade vykonávajú.

K bodu 15
Z dôvodu jednoznačného výkladu zákona dochádza k úprave § 6 ods. 4 písm. a) a § 10 ods. 4 písm. a) tak, že minister odvolá člena správnej rady alebo člena dozornej rady pri akomkoľvek porušení tohto zákona, nie len pri jeho závažnom porušení.

K bodu 17
Návrhom sa mení posudzovanie účasti na zasadnutí správnej rady v súvislosti s dôvodmi na odvolanie člena správnej rady na návrh predsedu správnej rady. Zároveň sa umožňuje, aby minister mohol člena správnej rady odvolať aj bez udania dôvodu.

K bodu 18
Navrhuje sa, aby každý člen správnej rady mal pri hlasovaní jeden hlas, pričom v prípade rovnosti hlasov rozhoduje hlas predsedu správnej rady. Ide o štandardnú úpravu na zabezpečenie jednoznačného postupu pri hlasovaní.

K bodom 20 a 21
Navrhovanou právnou úpravou nedochádza k zmene postupu pri vypracovaní a schvaľovaní rozpočtu FnPCR, účtovnej závierky FnPCR a výročnej správy FnPCR, ale len k jeho jednoznačnejšiemu formulovaniu z dôvodu, aby nedochádzalo k rôznym právnym výkladom.

K bodu 22
V súvislosti so zmenou kompetencií správnej rady a riaditeľa kancelárie dochádza aj k zmene kompetencií dozornej rady, ktorá už nebude povinne zaujímať stanoviská k návrhom na odpísanie pohľadávky FnPCR alebo na odpustenie dlhu pred rozhodnutím správnej rady.

K bodu 23
V súvislosti s rozšírením kompetencie riaditeľa kancelárie sa navrhuje, aby sa povinnosť ustanovená v § 8 ods. 3 vzťahovala aj na riaditeľa kancelárie.

K bodom 26, 27 a 32
Ide o legislatívno-technickú úpravu v súvislosti s prečíslovaním odsekov v § 9.

K bodom 29 a 30
Navrhovanou právnou úpravou dochádza k zmene odmeňovania členov dozornej rady v závislosti od funkcie, ktorú v dozornej rade vykonávajú.

K bodu 33
Návrhom sa mení posudzovanie účasti na zasadnutí dozornej rady v súvislosti s dôvodmi na odvolanie člena dozornej rady na návrh predsedu dozornej rady. Zároveň sa umožňuje, aby minister mohol člena dozornej rady odvolať aj bez udania dôvodu.

K bodom 33, 34, 39, 40 a 43
Navrhovanou právnou úpravou dochádza k zmene kompetencií riaditeľa kancelárie. Upravuje sa, že riaditeľa kancelárie vymenúva a odvoláva predseda správnej rady. Ďalšie úpravy kompetencií riaditeľa kancelárie vyplývajú zo zmien uvedených v bodoch 2 až 4 a 19 až 23.

K bodom 35 a 36
Navrhovanou právnou úpravou dochádza k zmene kompetencií predsedu správnej rady v súvislosti s menovaním a odvolávaním riaditeľa kancelárie.

K bodu 37
Umožňuje sa, aby predseda správnej rady mohol riaditeľa kancelárie odvolať aj bez udania dôvodu.

K bodu 38
Navrhovanou právnou úpravou dochádza k zmene kompetencií kancelárie v súvislosti s bodmi 3, 21, 22 a 34. Zároveň sa vypúšťa proces vyzývania na doplnenie žiadosti o poskytnutie príspevku na projekt.

K bodom 41 a 42
V bode 42 dochádza k zmene kompetencií riaditeľa kancelárie a v súvislosti s úpravou v bode 43 sa v bode 42 vypúšťa ustanovenie umožňujúce, aby predsedom odbornej komisie mohol byť aj člen správnej rady.

K bodu 44
Ide o legislatívno-technickú úpravu v súvislosti s bodom 39.

K bodu 45
Podľa navrhovanej právnej úpravy už povinnou obsahovou náležitosťou výzvy na predkladanie žiadostí nebude vzor žiadosti a časový harmonogram vyhodnocovania žiadosti.

K bodu 46
Ide o legislatívno-technickú úpravu v súvislosti so zákonom č. 294/2025 Z. z., ktorým sa mení a dopĺňa zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

K bodu 47
Navrhovanou právnou úpravou sa zavádza zmena podmienky poskytnutia príspevku na projekt, a to tak, že príspevok na projekt možno poskytnúť žiadateľovi, ktorý nežiada finančné prostriedky na ten istý projekt aj od iného subjektu verejnej správy alebo mu na tento projekt neboli poskytnuté finančné prostriedky od iného subjektu verejnej správy. 

K bodom 48 a 49
Navrhovanou právnou úpravou dochádza k zmene v procese posudzovania žiadosti o poskytnutie príspevku. V nadväznosti na bod 39 sa upúšťa od vyzývania na doplnenie žiadosti o poskytnutie príspevku na projekt kanceláriou FnPCR, pričom v prípade nesplnenia podmienok uvedených v § 19 ods. 4, kancelária FnPCR žiadosť vyradí z posudzovania. Z dôvodu jednoznačnosti sa zároveň precizuje, že odborná komisia v rámci preskúmania žiadosti posudzuje aj prílohy žiadosti a kalkuláciu nákladov projektu a v rámci toho posudzuje súlad žiadosti s podmienkami, ktoré sú uvedené vo výzve. V procese posudzovania žiadosti o poskytnutie príspevku nastáva zmena aj v súvislosti s oprávnením odbornej komisie. Žiadosť, ktorá nie je v súlade s podmienkami poskytovania príspevku uvedenými vo výzve, odborná komisia vyradí a informuje o tom správnu radu. 

K bodom 50 a 51
V bode 51 dochádza k vypusteniu ustanovenia § 20 ods. 2 druhej vety o vrátení preplatku. V bode 52 sa menia limity pre výšku administratívneho poplatku a určuje sa, že výška administratívneho poplatku bude stanovená vo výzve na predkladanie žiadostí.

K bodu 52
Návrhom sa precizuje ustanovenie § 23 ods. 6 o použití príjmov na vlastnú prevádzku FnPCR tak, aby bolo jednoznačné, že príjmy podľa § 23 ods. 2 písm. b) až h) je možné použiť v plnej výške.

K bodu 53
Navrhovanou právnou úpravou sa zosúlaďuje znenie § 23 ods. 10 s osobitnými predpismi, ktorými sú napríklad zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov alebo zákonom č. 357/2015 Z. z. o finančnej kontrole a audite a o zmene a doplnení niektorých zákonov.

K bodu 54
V prechodných ustanoveniach sa garantuje platnosť vnútorných predpisov FnPCR vydaných do  31. decembra 2026 aj po nadobudnutí účinnosti navrhovanej právnej úpravy. Určuje sa, že riaditeľ vymenovaný podľa tohto zákona v znení účinnom do 31. decembra 2026 sa považuje za riaditeľa kancelárie vymenovaného podľa tohto zákona v znení účinnom od 1. januára 2027. Vzhľadom na navrhované zmeny v súvislosti s členstvom správnej rade a dozornej rade sa tiež určuje, že do vymenovania nového podpredsedu správnej rady vykonáva funkciu podpredsedu správnej rady podpredseda správnej rady vymenovaný do 31. decembra 2026. Z rovnakých dôvodov sa tiež určuje, že člen dozornej rady vykonáva svoju funkciu do vymenovania nového člena dozornej rady.


K čl. III
Navrhuje sa účinnosť právneho predpisu od 1. januára 2027.






